लेकिन पुरस्कार या सम्मानों को लेकर पिछले कुछ सालों में मेरी समझदारी बदली है। मुझे लगता है कि प्रतियोगिता, पद और पुरस्कार सामंतवादी और पूंजीवादी व्यवस्था के ऐसे औजार हैं, जो समाज में लोगों को श्रेणीबद्ध करने का काम करते हैं। समाज के कुछ व्यक्तियों को इनके माध्यम से खास बनाकर उनके ही समूह से अलग कर दिया जाता है। बिल्कुल उसी तरह से जैसे स्कूल-कालेजों में परीक्षाओं के द्वारा किया जाता है। पद और पुरस्कार एक तरह से सामूहिकता के मूल्य को कमजोर कर व्यक्तिवाद को बढ़ाते हैं। ‘सबको साथ लेकर भी आगे बढ़ा जा सकता है’, की भावना को खत्म करते हैं। जबकि वास्तविकता यह है कि व्यक्ति के कुछ होने में वह अकेला कहां होता है? बहुत सारे लोग उसके इस होने में शामिल होते हैं, लेकिन जब वह सम्मानित या पुरस्कृत होता है, उसके होने की यात्रा में शामिल तमाम-तमाम लोग पूरी तरह से भुला दिए जाते हैं। याद भी किए जाते हैं तो केवल वही जो उसके बहुत नजदीक होते हैं। जैसे एक कवि के रूप में यदि मेरी कोई पहचान है तो उसमें मेरे अकेले का क्या है? सबकुछ तो लोक का है। उसी से लिया उसी को लौटा दिया। उन तमाम लोगों का है जिन्होंने मुझे कविता को जानने-समझने की तमीज दी। पढ़ने का संस्कार दिया। संवेदना का विस्तार किया। भाषा दीं।